Anastasius episcopus, servus servorum Dei, venerabili fratri Alano, Autissiodorensi episcopo, ejusque successoribus canonice substituendis in perpetuum. Quæ a prædecessoribus nostris per judicium vel concordiam acta esse noscuntur, in sua volumus stabilitate persistere, ut imposterum robur obtineant confirmationis nostræ munimine roborari. Eapropter, dilecte in Domino fili Alane, episcope, tuis justis petitionibus gratum accommodantes assensum, concordiam quam prædecessor noster sanctæ memoriæ, papa Eugenius, super controversia quæ agitabatur de monasterio Beati-Germani inter Hugonem, bonæ memoriæ, prædecessorem tuum, et dilectum filium nostrum, Petrum, Cluniacensem abbatem, et monachos Sancti-Germani, fecisse dignoscitur, nos, ejus vestigiis inhærentes, apostolicæ sedis auctoritate firmamus, præcipientes ut in abbatia Sancti-Germani sine Cluniacensis abbatis consilio abbas nullatenus eligatur; electum vero approbandi vel reprobandi canonice, et, si dignus fuerit, in abbatem benedicendi, tam tu quam successores tui habeatis liberam facultatem; benedictus autem obedientiam episcopo Autissiodorensi promittat. Depositio quoque ipsius, si talis, quod absit, apparuerit judiciario ordine facienda, et tam abbatis quam monachorum canonica correctio ad te nihilominus pertinebit. Chrisma, oleum sanctum, consecrationes altarium vel basilicarum, ordinationes monachorum vel clericorum, qui ad sacros ordines fuerint promovendi, abbas et monachi Sancti-Germani ab Autissiodorensi episcopo, tamquam a diœcesano, accipiant, donec gratiam apostolicæ sedis habuerint. Præterea, memorati prædecessoris nostri papæ Eugenii statuta sequentes, præsentis scripti pagina confirmamus, ne quod a præfato Cluniacensi abbate de investitura per baculum ipsi abbati Sancti-Germani factum est, tibi vel ecclesiæ tuæ imposterum præjudicium faciat, vel aliquod inferat detrimentum; et ne de cætero abbas Sancti-Germani a Cluniacensi abbate investituram per baculum suscipiat prohibemus. Si quis autem hujus nostræ confirmationis paginam sciens contra eam temere venire tentaverit, honoris et officii sui periculum patiatur, aut extrema ultione plectatur, nisi præsumptionem suam digna satisfactione correxerit. Ego ANASTASIUS, catholicæ ecclesiæ episcopus. Suivent les signatures des cardinaux. Datum Laterani, per manum Rolandi, Romanæ ecclesiæ presbyteri cardinalis et cancellarii, VI calendas maii, indictione II, Incarnationis Dominicæ anno M. CLIV; pontificatus vero domini Anastasi IV papæ, anno primo.